  Удмуртиысь тӧролэн но кивалтэтлэн пресс-службазы Анжелика Тихонова корреспондент Удмуртиын «Кышкыттэм ӟечлыко сюресъёс» йӧскалык ӵектос улсын Ува – Сюмси улосвыл сюреслэсь люкетъёссэ тупатъяны кутскизы. 2022-тӥ арын сюресчиос оглом 13,86 иськем мында кык люкетсэ выльдозы. Со сярысь элькун тӧролэн но кивалтэтлэн пресс-службазы ивортӥз. « Со кык ёрос центръёсты – Сюмси черкогуртэз но Ува каргуртэз – герӟась улосвыл объект. Отӥ мынӥсь-ветлӥсьёс трос. Азьвыл аръёсы чаклась ёзэсъёс но сюреслэн ӟечлыкез пумысен куаретылӥзы, ёросъёсын улӥсьёс, водительёс ӵемысь гожъязы. Зэм, быдэс сюресэз огдыре тупатыны уз луы. Туэ кык люкетсэ выльдом – Сюмси ёросысь 3 иськемлэсь трос люкетсэ но Ува ёросысь 10 иськем пала люкетсэ » Алексей Горбачёв, Удмуртиысь транспортъя но сюрес возёсъя министр Та дыре сюресчиос вуж асфальтобетонэз пыргытыса утялто, ву кошкон кыретъёсты сузяло. Азьланяз выль асфальтобетон кык сӥен вӧлдозы, сюрес дуръёсты юнматозы, кожонъёсты лэсьтозы. Со сяна, кулэ луиз ке, сюрес пусъёсты но воштозы. « Туэ «Кышкыттэм ӟечлыко сюресъёс» программа улсын тупатъяно улосвыл сюресъёсын лыдмет малпаськыса лэсьтэмын, отчы зэм но кулэ объектъёс пыртэмын. Увае сюресэз но басьтоно ке, азьвыл аръёсы солэн Нылгаозь ӧжытэзтэк быдэсыз люкетэз йӧскалык ӵектосъя лэсьтэмын вал. Али тупатъян ужъёс Нылгаысен Уваозь люкетаз выжизы ни. Табере азьпал кошкизы ни – Уваысен Сюмсиозь сюрес вылын ужъёс кутско. Вераны быгатӥсько, та сюрес зэмзэ но кемалась саклык висъямез кулэ каре вал ни. Соин ик тупатъянэз, кутӥськись материалъёслэсь но лэсьтэм ужъёслэсь ӟечлыксэс чакласа возём » Андрей Цаплин, Огъяросси калык фронтлэн Удмуртиысь штабезлэн ёзчиез Тодэ вайытом, 2022-тӥ арын йӧскалык ӵектос улсын Удмуртиын 115 сюрес люкетъёс лэсьтэмын луозы. Соослэн огъя кузьдалазы 130 иськемлэсь трос луоз. Пӧлазы оглом 53,3 иськем 14 улосвыл сюресъёс но. Тегъёс: сюресъёс тупатъянужъёс Удмуртия Ува Сюмси йӧскалыкӵектосъёс  